उसदी नजर "लैटर हैड्ड" पर छपे दे अक्खरें पर पेई। कुसै कर्नल आर.डी. कोह्ली दा नांऽ छपे दा हा, ते उसदे नांऽ दे खब्बी बक्खी कुसै जनानी ने लिखे दा हा: श्रीमती निर्मल (कमला) कोह्ली। निर्मल नांऽ उसी ओपरा सेही होआ, पर कमला नांऽ पढ़दे गै उ’न्नै सेही करी लेआ जे चिट्ठी लिखने आह्ली कु’न ऐ। इक नि’म्मे-नेह् हासे दी लकीर उसदे ओठें पर खिल्लरदी सेही होई, की जे घनियें मुच्छें दे ख’ल्ल उसदे ओठ भलेआं नेईं हे लब्भारदे। जियां पक्खे दी तेज हवा कुसै कताबै दे बर्के गी अग्गें-पिच्छें करी ओड़दी ऐ, उआं गै चेतें दे फनाकें दी तेज हवा उसी पं’जी-छब्बी ब’रे पैह्ले दे समें च डुआरियै लेई गेई। उसी चेत्ता आया यूनिवरसिटी हाल दा ओह् द्रिश्श जित्थें वाद-विवाद दे मकाबले च ओह् आपूं फस्ट आया हा ते कमला सैकंड आई ही। अपने बारे च उसी कोई र्हानगी नेईं ही होई, पर कमला सैकंड आई ही पर कमला दा भाशन सुनियै उसी र्हानगी बी होई ते खुशी बी। इस पतली, लम्मी ते शैल कुड़ी ने मते महारथियें गी भशन च हराइयै सब्बनें गी चबात च पाई ओड़ेआ हा। तदूं ओह् कालज च पढ़दी ही, ते एह् उंदी पैह्ली मुकाकात ही।